Verbod op plaaslike renosterhandel opgehefArgieffoto Foto: Andrew Taylor, ScienceLine Twee wildsboere het na ŉ jarelange hofstryd daarin geslaag om die handel in renosterhoring in Suid-Afrika te wettig. Johan Kruger, ŉ wildsboer van Limpopo, het hom in 2012 na die hof gewend om ŉ moratorium, wat in 2009 op die plaaslike handel van renosterhoring geplaas is, te laat lig. John Hume, die grootste renosterboer ter wêreld, met meer as 1 000 renosters op sy plaas buite Klerksdorp, het in 2015 by Kruger se hofgeding aangesluit as die tweede applikant in die saak. Die departement van omgewingsake (DEA) het die aansoek teengestaan. Die Noord-Gautengse hooggeregshof het in 2015 in Kruger en Hume se guns beslis en die moratorium ter syde gestel. Edna Molewa, minister van omgewingsake, het die hooggeregshof genader om verlof tot appèl, maar dit is van die hand gewys. Molewa het haar toe tot die hoogste hof van appèl gewend, maar die departement se aansoek is Vrydag weer met koste van die hand gewys. Albi Modise, woordvoerder van die DEA, het aan Maroela Media verduidelik dit beteken die moratorium is dus gelig soos deur die hof beveel. “Dit is belangrik om kennis te neem hierdie uitspraak is geensins van toepassing op die internasionale kommersiële handel in renosterhoring nie. Internasionale handel in renosterhoring word steeds ingevolge die konvensie oor die internasionale handel in bedreigde spesies (Cites) verbied,” het Modise gesê. “Die besit van en handel in renosterhoring in Suid-Afrika is wel toelaatbaar, mits die relevante permitte daarvoor uitgereik is. Iemand wat renosterhoring besit, koop of verkoop binne Suid-Afrika se grense sonder die nodige permitte, oortree die wet en kan tot 10 jaar tronkstraf of ŉ boete van tot R10 miljoen opgelê word.” Modise het gesê die departement kyk na verdere regsopsies in die verband.